Суседка па чарзе не адказала, бо з кабінета паважна выйшаў інспектар зямельнага аддзела. Мужчына ў чорным скамечаным пінжачку з выцвілым чырвона-бурым гальштукам пытаўся ў кожнага наведвальніка пра сутнасць справы, з якою той прыйшоў у райвыканкам, ветліва прасіў некаторых пачакаць, другіх прынесці дадатковыя дакументы, іншых адпраўляў у кабінет начальніка аддзела. Карацей кажучы, інспектар распіхваў наведвальнікаў, каб не мазолілі нікому вочы.